SK Úradný vestník Európskej únie C 305/24

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 305/09

Týmto uverejnením sa poskytuje právo vzniesť námietku voči žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„LÜNEBURGER HEIDEKARTOFFELN“

ES č.: SK-PGI-0005-0614-03.07.2007

CHZO ( X ) CHOP ( )

1. Názov:

„Lüneburger Heidekartoffeln“

2. Členský štát alebo tretia krajina:

Nemecko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6: Nespracované a spracované ovocie, zelenina a obilniny

3.2. Opis výrobku, na ktorý sa vzťahuje názov uvedený v bode 1:

Konzumné zemiaky skladovateľné a konzumné zemiaky skoré obchodnej triedy „extra“ vypestované v pestovateľskej oblasti Lüneburger Heide. Zemiaky z pestovateľskej oblasti Lüneburger Heide majú svetlú, hladkú šupku s plochými okami a žltú dužinu. Patria do varného typu B (slabo rozvarivé) alebo A (nerozvarivé) a disponujú kvalitatívnymi vlastnosťami obchodnej triedy „extra“; ide teda o zdravé, celé, pevné a prakticky čisté zemiaky; v prípade podlhovastých druhov sa uplatňuje spodná hranica triedenia 30 mm, v prípade okrúhlych druhov je to 35 mm. Najväčší rozdiel medzi najväčšou a najmenšou hľuzou v rámci jedného druhu alebo balenia nesmie byť viac ako 30 mm.

Podiel zemiakov, ktoré nezodpovedajú kvalite, teda také, ktoré majú zhnité hľuzy, hľuzy so zvláštnym zápachom alebo klíčky dlhšie ako 2 mm, ktoré sú nadmerne vlhké, majú sčerneté stonky, silnú sklovitosť a ktoré sú poškodené v dôsledku mrazu alebo horúčavy a obsahujú cudzie prvky (zeminu alebo voľné klíčky), nesmie celkovo predstavovať viac ako 5 %. Podiel zhnednutých, mokrých a uschnutých hľúz a hľúz poškodených mrazom, horúčavou alebo soľou môže dosahovať najviac 1 %. Chrasta nemôže vo všeobecnosti presiahnuť 25 % povrchu hľuzy a podiel cudzích prvkov na hľuze je stanovený na maximálne 2 % hmotnosti každého balenia.

3.3. Suroviny (len pre spracované poľnohospodárske výrobky):

—

3.4. Krmivo (len pre výrobky živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Na pestovanie zemiakov je nevyhnutne potrebná produkcia na základe platného znenia „smerníc o vhodných postupoch využívania poľnohospodárskej pôdy“ a „zameranie na aktuálne odporúčania poľnohospodárskej komory Dolného Saska týkajúce sa pestovania a ochrany plodín“. Obe smernice výrazne presahujú zákonnú normu. Napríklad N-hnojenie (hnojenie dusíkom) sa v danej oblasti obmedzí na 160 kg dusíka/hektár po odpočítaní organického dusíka v pôde, s cieľom zabrániť negatívnemu vplyvu na chuť zemiakov.

3.6. Osobitné pravidlá pre krájanie, strúhanie, balenie atď.:

—

3.7. Osobitné pravidlá pre označovanie:

—

4. Stručné vymedzenie zemepisnej oblasti:

Okresy Celle, Gifhorn, Harburg, Lüchow-Dannenberg, Lüneburg (s výnimkou okresu Amt Neuhaus, ktorý leží severne od rieky Labe), Soltau-Fallingbostel a Uelzen, ako aj obec Visselhövede v okrese Rotenburg (Wümme).

5. Súvislosť so zemepisnou oblasťou:

5.1. Špecifickosť zemepisnej oblasti:

Oblasť Lüneburger Heide leží z väčšej časti v subatlantickom miernom pásme s miernymi zimami a chladnými letami a s celoročnými zrážkami. Toto podnebie vytvára optimálne podmienky na pestovanie zemiakov. V tejto oblasti prevláda na základe niekoľko storočí trvajúceho nadmerného využívania prostredníctvom tradičného obhospodarovania pôdy, ktoré viedlo k vzniku stepnej krajiny (intenzívne využívanie lesa bez ohľadu na potrebu jeho obnovy, takže po úbytku lesov došlo k ďalšiemu nadmernému využívaniu na základe klčovania, teda odstraňovania vrchnej časti pôdy motykou alebo rýľom, ktorá sa používala ako podstielka do stajne) bezlesná, piesočnatá pôda chudobná na humus, na ktorej sa tvoria nánosy piesku. Mineralizácia dusíka v pôde je nízka.

Pestovanie zemiakov má v oblasti Lüneburger Heide dlhoročnú tradíciu. Oblasť Lüneburger Heide patrí od druhej polovice 19. storočia k najznámejším a najväčším oblastiam Nemecka, v ktorých sa pestujú zemiaky. Keďže oblasť Lüneburger Heide je tradičná oblasť zameraná na pestovanie zemiakov, skúsenosti nadobudnuté v oblasti pestovania zemiakov si poľnohospodári odovzdávajú už niekoľko generácií.

Skutočnosť, že ešte aj v súčasnosti ide o región s osobitnou kultúrou pestovania zemiakov, dokazuje napr. tradícia výročných zemiakových slávností v mnohých pestovateľských oblastiach, voľba kráľovnej zemiakov spomedzi daných oblastí, ako aj existencia prvého nemeckého zemiakového hotela na východe tejto oblasti.

Zemiaky z oblasti Lüneburger Heide predávajú jednotliví predajcovia a obchodníci v značnom rozsahu so zemepisným označením pôvodu, a to aj mimo tohto regiónu v celom Nemecku.

V miestnych reštauráciách sú tieto zemiaky v ponuke ako veľmi chutná regionálna špecialita. Pripravujú sa na veľa spôsobov, o. i. vo forme špeciálnych zemiakových menu.

5.2. Špecifickosť výrobku:

Zemiaky z oblasti Lüneburger Heide sa v tomto regióne i mimo neho tešia veľkej popularite a dobrej povesti.

V oblasti Lüneburger Heide sa tradične pestujú druhy s prevažne slabo rozvarivými a nerozvarivými vlastnosťami. Na základe toho sa používajú výlučne tieto druhy zemiakov. Zemiaky majú svetlú šupku a žltú dužinu, ktoré sú typické pre túto oblasť.

Na trh sa dostávajú bezchybné a čisté, čo predstavuje osobitný znak ich kvality.

Vysoký potenciál mineralizácie dusíka v pôde nemá vplyv na chuť.

5.3. Príčinná súvislosť medzi zemepisnou oblasťou a akosťou alebo znakmi výrobku (v prípade CHOP) alebo špecifickou akosťou, povesťou alebo inou vlastnosťou výrobku (v prípade CHZO):

Dlhoročná tradícia pestovania zemiakov a s tým súvisiaca osobitná kultúra pestovania zemiakov v oblasti Lüneburger Heide v optimálnom podnebí a pôdnych podmienkach v ohraničenej zemepisnej oblasti viedli k tomu, že zemiaky z tejto oblasti majú u spotrebiteľov dobré meno ako regionálna špecialita.

Piesočnatá pôda chudobná na humus v tejto oblasti umožňuje pestovať zemiaky so svetlou šupkou, ktoré sú typické pre túto oblasť. Vzhľadom na štruktúru pôdy sa ľahko vyorávajú a preto sa do obchodného reťazca dostávajú bezchybné a čisté, čo patrí k osobitným znakom ich kvality. Vzhľadom na nízky potenciál mineralizácie dusíka v pôde nie je ich chuť ovplyvnená nadmerným používaním dusíka. Pestovatelia majú naopak možnosť cieleným, no vyváženým hnojením dusíkom pestovať zemiaky s dobrou chuťou.

Vysoká akosť zemiakov a dlhoročná tradícia ich pestovania sú príčinou vynikajúcej prestíže zemiakov pestovaných v oblasti Lüneburger Heide.

Odkaz na uverejnenie špecifikácie:

[článok 5 ods. 7 nariadenia (ES) č. 510/2006]

Odkaz na plnú špecifikáciu:

Vestník ochranných známok 2 z 13.1.2006, časť 7, s. 981.

(http://publikationen.dpma.de/DPMApublikationen/dld_gd_file.do?id=15)